D. Čaplovič, podpredseda vlády SR: (2010-01-20):
Vážení prítomní, dovolím si predložiť stanovisko, ktoré je genézou riešenia, ktoré sa dnes stalo politikom a neodbornou diskusiou, teda poznať aj príčinu súčasných dôsledkov. Politici majú väčšinou zvyk hovoriť o dôsledkoch, ale nepoznajú príčinu, a kauzálny prístup je v politike veľmi dôležitý. Národná diaľničná spoločnosť vyhlásila verejné obstarávanie 27. septembra 2007 na poskytovateľa komplexnej služby elektronického výberu mýta. 17. januára 2008 boli odovzdané súťažné podklady piatim záujemcom. Z piatich oslovených uchádzačov predložili ponuky štyria s výnimkou skupiny Satways. Ponuky otvorila komisia 13. marca 2008. Výsledkom hodnotenia bolo vylúčenie uchádzačov Slovakpass, ToSy a Kapsch pre nesplnenie požiadaviek na predmet zákazky podľa § 42 ods. 1 zákona o verejnom obstarávaní. Vylúčení uchádzači uplatňovali revízne postupy, ktorých opätovné predkladanie poukázalo na nedostatky zákona o verejnom obstarávaní a ktoré bolo možné posudzovať ako obštrukciu, resp. šikanovanie verejného obstarávateľa, pričom vznikali veľké národohospodárske škody, čo bolo potrebné riešiť zmenou legislatívy. A práve preto minister dopravy, pôšt a telekomunikácií Slovenskej republiky navrhol upraviť ustanovenia zákona o verejnom obstarávaní viažuce sa k revíznym postupom s cieľom zabrániť zneužívaniu inštitútu žiadostí o nápravu a námietok smerujúcich proti inému úkonu verejného obstarávateľa, a tým k neúmernému predlžovaniu procesu verejného obstarávania, čo spôsobovalo zvyšovanie finančných a administratívnych nákladov verejného obstarávateľa a obstarávateľa, ako aj Úradu pre verejné obstarávanie. Účelom navrhovaných úprav bolo zrýchlenie a zefektívnenie riešenia revíznych postupov. Pre objasnenie, na Úrade verejného obstarávania, ktorý vedú nominanti opozície, bolo až 13 námietkových podaní a všetky boli týmto Úradom verejného obstarávania zamietnuté. Ďalej bolo poskytnutých 9 alebo uložených 9 žalôb. Boli predložené na krajské súdy, z toho 7 konaní sa uzavrelo a všetkých 7 bolo zamietnutých ako neopodstatnené. Vážená Národná rada, čo predlžovalo celý tento proces? A myslím si, že to, že sa zmenil zákon o verejnom obstarávaní v tejto oblasti, Európska komisia – a ja som bol na tých rokovaniach – prijala veľmi pozitívne a viem, že mnohé štáty Európskej únie budú v tomto duchu tiež postupovať. Naozaj obštrukcia. Tí, ktorí nevyhrali súťaž, to je to najťažšie, čím Európska únia trpí. Vážená Národná rada Slovenskej republiky, vzhľadom na uvedené bolo Národnou diaľničnou spoločnosťou umožnené podpísať zmluvu so spoločnosťou SkyToll, a. s., ktorú založili členovia konzorcia Ibertax – SanToll, víťazi tendra na komplexnú službu elektronického výberu mýta v Slovenskej republike až 13. januára 2009. Neskorým podpisom zmluvy nebolo možné dodržať pôvodne plánovaný termín spustenia, pričom minister dopravy, pôšt a telekomunikácií Slovenskej republiky zabezpečil plynulý prechod a alternatívu dočasného spoplatnenia formou diaľničnej nálepky v roku 2009. Zásluhou ministra dopravy, pôšt a telekomunikácií uviedla Slovenská republika 1. januára 2010 do prevádzky náročný systém elektrického výberu mýta. Keby sme boli populisti, tak by sme postupovali tak ako predchádzajúca vláda, ktorá to neuviedla, lebo to bolo pred voľbami a bolo to veľmi náročné, ktorý nahradil systém diaľničných nálepiek. Projekt elektronického výberu mýta je unikátny tým, že pokrýva okrem diaľnic a rýchlostných ciest aj cesty I. triedy. Použitá technológia je založená na GPS systéme, ktorý zabezpečuje komunikáciu palubnej jednotky, tzv. On-Board-Unit, a na základe zistených údajov určí, či sa vozidlo nachádza na spoplatnenom úseku. Samozrejme, všetko má svoje detské choroby. Systém následne zabezpečí výpočet výšky mýta v závislosti od dĺžky spoplatneného úseku emisnej kategórie a druhu vozidla. Celý proces spoplatnenia je zabezpečený v ľubovoľnom jazdnom pruhu bez zníženia rýchlosti a obmedzenia jazdy. Použitá technológia je maximálne flexibilná pre zabezpečenie budúceho nárastu intenzity dopravy. Rovnako rýchlo reaguje na zmeny v rozsahu spoplatnenej siete, i keď viete, že všetci sa netešíme tomu, ako výrazne narastá na našich cestách, ale vôbec v Európe, nákladná doprava. Elektronický výber mýta s použitým systémom je flexibilný, interoperabilný s existujúcimi systémami a pripravený zabezpečiť okamžité splnenie požiadaviek zavedenia časových rozlíšení sadzieb, zmeny výšky sadzieb bez nutnosti ďalších investícií do výstavby technologických zariadení. Cena za výstavbu elektronického mýtneho systému predstavuje v prepočte na spoplatnený kilometer cestnej infraštruktúry najnižšiu cenu v porovnaní s vybranými krajinami, a môžeme ich menovať mnohé, samozrejme, na dĺžku a rozsah cestnej siete. Napriek zdržaniam v procese verejného obstarávania služby elektronického výberu mýta je podľa výsledného efektu nábeh technológie systému bez technických porúch, pričom k 11. 1. 2010 je zaregistrovaných až 90-tisíc vozidiel, ktoré prešli viac ako 11 mil. kilometrov a štát vybral na mýtnych transakciách viac ako 1 mil. eur. Cieľom úspešného zavedenia mýtneho systému bol poskytovateľ komplexnej služby elektronického výberu mýta povinný vo fáze výstavby systému po dobu najmenej 6 týždňov uskutočniť informačnú, reklamnú a propagačnú kampaň formou inzercie v tlači, rozhlase a televízii vrátane inzercie v okolitých štátoch. Pre doručenie informácií do susedných štátov, Česká republika, Maďarsko, Poľsko, Rakúsko a Ukrajina, boli počas novembra pokryté reklamné plochy v blízkosti cestných priechodov na Slovensko a publikovaná inzercia v odborných tituloch určených nákladnej doprave. Okolité štáty boli oboznámené s pripravovaným novým mýtnym systémom z úrovne ministra dopravy, pôšt a telekomunikácií Slovenskej republiky, a to v dostatočnom predstihu pred spustením mýtneho systému. Inštalácia palubných jednotiek je možná na 104 distribučných, kontaktných a hraničných miestach, čo však neznamená, že sa nemôžu navyšovať. Napriek jednoduchej inštalácii palubnej jednotky je v Slovenskej republike vytvorený aj právny rámec pre zavedenie manuálneho systému. Ten prevádzkovateľ vzhľadom na vzniknutú situáciu na cestných priechodoch okamžite v niektorých oblastiach využil, čím sa dopravná situácia začala stabilizovať. Ministerstvo dopravy, pôšt a telekomunikácií Slovenskej republiky pod vedením ministra presne definovali obe časti spoplatnenej cestnej siete už vyhláškou č. 413/2007 Z. z. Ministerstva dopravy, pôšt a telekomunikácií SR, ktorou sa vymedzujú úseky diaľnic, ciest pre motorové vozidlá a ciest I. triedy s elektronickým výberom mýta, zverejnenej v Zbierke zákonov dňa 24. 8. 2007. Vedia ľudia na Slovensku čítať? Nakoľko sieť diaľnic a rýchlostných ciest je stále iba vo výstavbe, bol tento právny predpis aktualizovaný, avšak nedošlo k zmene koncepcie spoplatnenej siete. Zásadnou zmenou vyhlášky bolo vyňatie označovania úsekov vzhľadom na skutočnosť, že osadenie a vyobrazenie označených úsekov je možné uskutočniť v súlade so zákonom č. 135/1961 Zb. o pozemných komunikáciách (cestný zákon) v znení neskorších predpisov, samozrejme, v režime určenia dopravného značenia v prípade potreby. Výška spoplatnenia bola určená nariadením vlády č. 350/2007 Z. z., ktorým sa ustanovuje výška sadzby mýta za užívanie vymedzených úsekov pozemných komunikácií. Sadzby mýta boli oznámené a odkonzultované v Európskej komisii. Uvedené predpisy vrátane zákona č. 25/2007 Z. z. o elektronickom výbere mýta poskytli primeraný priestor v dostatočnom predstihu spolu s množstvom vykonaných opatrení, aby sa mohla široká odborná verejnosť oboznámiť s pripravovaným systémom elektronického výberu mýta – a ja si dovolím urobiť poznámku – nie medzi Vianocami a Silvestrom. Vážení prítomní, na základe týchto faktov je vláda Slovenskej republiky presvedčená, že minister dopravy, pôšt a telekomunikácií Ľubomír Vážny si zodpovedne plnil svoje úlohy, a považuje tento návrh skupiny poslancov Národnej rady Slovenskej republiky na vyslovenie nedôvery ministrovi Ľubomírovi Vážnemu za neodôvodnený, účelový a politicky motivovaný, a preto s uvedeným návrhom skupiny poslancov Národnej rady Slovenskej republiky na vyslovenie nedôvery členovi vlády Slovenskej republiky Ľubomírovi Vážnemu, poverenému riadením ministerstva dopravy, pôšt a telekomunikácií, vyslovila vláda Slovenskej republiky na svojom rokovaní dňa 15. januára 2010 nesúhlas. Toľkoto stanovisko vlády Slovenskej republiky. A dovoľte mi na záver povedať jednu poznámku do budúcnosti. Pevne verím, že aj na Slovensku sa bude diskutovať predovšetkým o odbornej problematike, že sa budú dávať odborné argumenty, že sa nebude používať „odsúdený Deisraelim“ princíp, čo je lož, že pozná malú lož, veľkú lož a potom štatistiku. A tieto čísla sú často zavádzajúce a hlavne často ich používa opozícia Slovenskej republiky. A ešte jedna poznámka na záver. Pevne verím, a to pri mojich vystúpeniach v Európskej únii a na rôznych fórach bilaterálnych kontaktov často z mojej strany odznieva a dostávam pre to podporu, že Európa, Európska únia, v rámci budúcich regionálnych a nadregionálnych veľkých programov v oblasti dopravy a konektivity, a tam patrí aj Dunaj, prijme opatrenia, že sa nákladná doprava vráti na vodu a železnice, lebo je to viac ekologické, nebudú sa ničiť cesty, nielen v Európe, ale aj u nás, nebude surové, rozširujúce sa viacprúdové šírenie rôznych ďalších a ďalších diaľnic, ktoré negatívne vstupujú do prírodného procesu, a bude menej dopravných nehôd na cestách v Európe aj u nás. Ďakujem vám veľmi pekne. (Potlesk.)